Bulls kou klipharde bene teen Crusaders | Maroela Media
Schalk Brits probeer vir Kieran Read te stuit. Die Bulls het 13-45 teen die Crusaders verloor. Foto: GB Jordaan.
Toe die bal Vrydagaand oor Handré Pollard se kop bons en in Richie Mo'Unga se gewillige hande beland, het die voller-as-normaalweg Loftus Versfeld 'n gesamentlike kreun gegee.
Sewe-en-sestig minute en nog ses verdere Crusader-drieë later het selfs die stoerste Bulls-ondersteuner die wysheid van hul R20-kaartjiekoop-sessie bevraagteken. 'n Eindtelling van 45-13 in die besoekers se guns laat 'n man nogal ongemaklik oor dinge voel.
Want om eerlik te wees, 'n mens kon sien die Crusaders het geoefen hierdie week, terwyl die Pretorianers so 'n bietjie tussendeur alles gebraai het.
Die Nieu-Seelanders was net pleinweg beter as die tuisspan. As jy in die Bulls se Superugby- gloriedae sou sê dat 'n besoekende rugbyspan sewe drieë op Loftus Versfeld sou druk, het hulle jou in ongeloof aangestaar, terwyl hulle vies die Bloubul-lied begin sing het.
Loftus Versfeld was darem voller as normaalweg. Foto: GB Jordaan.
Maar die Chiefs én die Crusaders het dit vanjaar in Pretoria vermag, met die Bulls wat onderskeidelik twee en een drie in dié wedstryde kon druk.
Met gisteraand se telling op 14-6 te danke aan twee Handre Pollard-strafskoppe (hoe dan anders?) het 'n mens nog geglo die Bulls kan weer terugkom.
Die besoekers se losskakel, Richie Mo'unga, is as die speler van die wedstryd vir sy 20 punte aangewys, terwyl hul regtervleuel, Sevu Reece, 'n driekuns behaal het.
Tog was vroeër die week se kaartjiepryssny-en-braai 'n goeie inisiatief deur Duane Vermeulen en sy vennote om meer ondersteuners op Loftus Versfeld te kry. Dit was lekker om die stadion weer so vol te sien.
Maar die Crusaders was op die dag net té klinies. Net té goed.
En die Bulls was net nie teen hulle opgewasse nie.
Hulle speel volgende week hul eerste toerwedstryd teen die Rebels in Melbourne.
Bulls: Drie: Burger Odendaal. Doelskop: Handre Pollard. Strafskoppe: Pollard (2)
Crusaders: Drieë: Richie Mo'unga (2), Mitchell Dunshea, Sevu Reece (3), Scott Barrett. Doelskoppe: Mo'unga (5).
Bulls rugby op hul bests, nou moet bulls nog gaan toer.
Vandag is seker weer niemand in Pta bulls ondersteuners nie, green vlae of truie word gedra nie.
Sies Bulle skandes! Verdediging is 'n attitude, en gisteraand het julle zero gehad. Goed gekompeteer in skrum en lynstane maar vrot verdediging en heeltemal te veel foute in die los en hantering gee die Crusaders bal om mee te hardloop en siedaar – bulle kry 'n vet pakslae, amper soos volgende Rapport die bokke van '74 teen Britse Leeus op Loftus.
Ek wonder net hoe kan jy nog nie teen die tyd van die seisoen n begin skakelpaar het nie. Elke tweede week n ander skrumskakel. Die bulle het nou die melkoei vir oorsee se spanne op Loftus geword.